
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010

Pl.x. 717/2009


            AVIZ

asupra propunerii legislative privind întărirea disciplinei contractuale între comercianţi şi furnizori
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind întărirea disciplinei contractuale între comercianţi şi furnizori, trimisă cu adresa nr. Pl.x. 717 din 21 decembrie 2009, înregistrată cu nr. 31/1207 din 21 decembrie 2009.
Propunerea legislativă a fost respinsă de Senat în şedinţa din 16 decembrie 2009, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare întărirea disciplinei contractuale între comercianţi şi furnizori, intervenţiile legislative vizând, potrivit iniţiatorilor, optimizarea şi clarificarea relaţiilor comerciale dintre comercianţi şi furnizori.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă  în şedinţa din 2 februarie  2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului nr.2719 din 27 octombrie 2009, care nu susţine adoptarea acestei iniţiative legislative, precum şi avizul negativ al Consiliului Legislativ, aviz cu nr.1094 din 28 septembrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât, prin adoptarea acesteia în forma transmisă, s-ar crea paralelisme legislative, existând în prezent în legislaţia românească suficiente reglementări privind combaterea întârzierii executării obligaţiilor de plată rezultate din contractele comerciale, reglementări care corespund şi normelor comunitare. Iniţiatorii vizează instituirea unor sancţiuni contravenţionale pentru nerespectarea termenelor de plată stabilite în contractele încheiate între comercianţi şi furnizori, fiind contrar principiilor dreptului ca, pentru aceeaşi faptă, şi anume nerespectarea termenelor de plată stabilite în contracte, să fie instituite două sancţiuni, respectiv o sancţiune contractuală constând în daune moratorii şi o sancţiune contravenţională, administrativă, constând în plata unei amenzi. Se încalcă astfel principiul de drept non bis in idem. Prin această iniţiativă legislativă se instituie norme paralele sau/şi derogatorii de la regimul de drept comun al obligaţiilor rezultând din contracte (art.942 şi urm. Din codul civil şi art.43-44 din Codul comercial).
În raport de obiectul şi conţinutul reglementării,  propunerea legislativă  face parte din categoria legilor ordinare. 

                       PREŞEDINTE,                          
SECRETAR,

                        Daniel Buda                              Gabriel Andronache

Consilier,

Rodica Penescu

